b'\n_START_ARTICLE_\nPazin\n_START_SECTION_\nGeografija\n_START_PARAGRAPH_\nMesto le\xc5\xbei v sredi\xc5\xa1\xc4\x8du istrskega polotoka, na ravnici oz. kotlini, ki jo obkro\xc5\xbeajo okoli\xc5\xa1ki hribi. Stari del mesta se je razvil na robu ponora Pazinska jama, v katerega ponikne re\xc4\x8dica Pazin\xc4\x8dica. Na strmi skalni steni visoki okoli 120 m nad ponorom stoji \xc2\xbbKa\xc5\xa1tel\xc2\xab\xc2\xa0(italijansko Castello Montecuccoli). _NEWLINE_Iz starega dela se je mesto raz\xc5\xa1irilo na zahod, v zaledje Pazinske jame, novej\xc5\xa1i del mesta je zgrajen na ravnici. Re\xc4\x8dica Pazin\xc4\x8dica v svojem toku ustvarja tudi znan slap Zare\xc4\x8dki krov.\n_START_SECTION_\nPodnebje\n_START_PARAGRAPH_\nZaradi zemljepisne lege v notranjosti Istre je za Pazin zna\xc4\x8dilno kontinentalno podnebje z vro\xc4\x8dimi poletji. Zime so hladne, z ob\xc4\x8dasno meglo.\n_START_SECTION_\nPromet\n_START_PARAGRAPH_\nPazin je s cestami dobro povezan z vsemi mesti v Istri, skozenj poteka Istarski ipsilon, ki mesto po hitri cesti skozi predor U\xc4\x8dka povezuje z Reko in ostalo Hrva\xc5\xa1ko. Razen cestne povezave, skozi Pazin poteka tudi \xc5\xbeelezni\xc5\xa1ka proga, ki ga povezuje s Puljem, z ostalo Hrva\xc5\xa1ko pa je \xc5\xbeelezni\xc5\xa1ka povezava samo preko Slovenije, kjer proge upravljajo Slovenske \xc5\xbeeleznice.\n_START_SECTION_\nZnamenitosti\n_START_PARAGRAPH_\nPazinski ka\xc5\xa1tel (italijansko Castello Montecuccoli), ki je bil verjetno zgrajen \xc5\xbee v 9. stol., se v pisnih virih omenja leta 983, dana\xc5\xa1njo podobo je dobil v 13. ali 14. stol. V razli\xc4\x8dnih zgodovinskih obdobjih je bil ve\xc4\x8dkrat napaden, osvajan in oropan, poru\xc5\xa1en, predelan in dan v zakup. Menjal je lastnike in upravitelje ter tudi imena. Ka\xc5\xa1tel ima \xc5\xa1tiri masivne trakte, ki so postavljeni okoli centralnega dvori\xc5\xa1\xc4\x8da. Na fasadi nad vhodom so grbi nekaterih gospodarjev, ki so se izmenjavali kot lastniki ali najemniki. Danes so v Ka\xc5\xa1telu prostori Narodnega muzeja Pazin\xc5\xa1tine z oddelki za zgodovino, etnologijo in zgodovino NOB. _NEWLINE_\xc5\xbdupnijska cerkev svetega Nikolaja iz 1266, ki je bila v 18. stoletju preurejena v baro\xc4\x8dnem slogu. Posebno zanimivost predstavlja mre\xc5\xbeast gotski obok prezbiterija s ciklusom fresk, naslikanih okoli leta 1460, ki sodijo v sam vrh poznogotskih likovnih del v Istri. Velike cerkvene orgle iz leta 1780 so delo Gaetana Callida. Poleg cerkve stoji samostoje\xc4\x8d 45 m visok zvonik iz leta 1705. V cerkvenem muzeju hranijo zbirke slik, kipov in glagolskih rokopisov. _NEWLINE_Fran\xc4\x8di\xc5\xa1kanski samostan s cerkvijo Marijinega vnebovzetja, je bil zgrajen v letih 1463 do 1477. Cerkev ima poznogotski prezbiterij. V preteklosti so imeli pazinski fran\xc4\x8di\xc5\xa1kani v samostanu lekarno in bolni\xc5\xa1nico. Od 1781 do 1834 je v samostanu delovala kmetijska \xc5\xa1ola, od 1836 do 1873 tudi gimnazija, na kateri je bil pouk v nem\xc5\xa1\xc4\x8dini. _NEWLINE_Na glavnem mestnem trgu stoji spomenik hrva\xc5\xa1kemu pesniku in pisatelju Vladimirju Nazorju, delo hrva\xc5\xa1kega kiparja Du\xc5\xa1ana D\xc5\xbeamonje._NEWLINE_Pazinska jama pod gradom je najbolj\xc5\xa1i primer kra\xc5\xa1ke hidrografije in morfologije v Istri. Delno raziskal \xc3\x89douard-Alfred Martel leta 1896. Okoli sto metrov pod nivojem mesta ponornica tvori dve podzemni jezeri, med seboj povezani s sifonom. V \xc4\x8dasu obilnih padavin odprtina ponora ne more prevzeti vse vode in se v kanjonu ustvari pravo jezero, dolgo tudi do 2 km. Najve\xc4\x8dja poplava je bila je leta 1896, ko je voda narasla do vi\xc5\xa1ine 30 m pod zidovi Ka\xc5\xa1tela. Pazinsko jamo so ob\xc4\x8dudovali \xc5\xbee stari potopisci, kot so Valvazor, Petronio in Yriarte. Grad in soteska sta navdihnila Julesa Verna za roman Mathias Sandorf, napisan leta 1885.'